Salibandyssä Kauppi on kuulunut Kooveen kokoonpanoon jo kaudesta 2011–2012 alkaen. Kaudella 2014–2015 hän oli liigan pistepörssin viides tehopistein 32+17. Kesällä 2018 hän siirtyi siskonsa Veeran kanssa pelaamaan ruotsalaisen IKSU:n riveihin. Vuonna 2014 hän saavutti Suomen alle 19-vuotiaiden maajoukkueen kanssa MM-hopeaa. Hän oli MM-turnauksessa joukkueen paras maalintekijä yhdeksällä maalilla, minkä lisäksi hän sai kaksi syöttöpistettä. Kauppi on toiminut myös tuon maajoukkueen kapteenina. Vuoden 2015 naisten MM-kilpailut häneltä jäivät väliin polvivamman takia. Vuonna 2016 hän voitti toistamiseen alle 19-vuotiaiden MM-hopeaa. Vuonna 2017 hän saavutti naisten MM-kilpailuissa hopeaa ja vuonna 2019 pronssia. Hän oli vuoden 2019 MM-turnauksen paras maalintekijä 15 maalillaan ja hänet valittiin kisojen arvokkaimmaksi pelaajaksi. Kauppi valittiin kauden 2019–2020 parhaaksi naispelaajaksi. Hän voitti Ruotsin liigassa mestaruuden IKSU:n riveissä.